# Pravidlá jednotlivých súťažných disciplín Prešporského braillovania

Na súťaž srdečne pozývajú a veľa úspechov prajú Krajské stredisko a Krajská rada UNSS Bratislava!

## Súťažiaci

Prešporského braillovania sa môže zúčastniť každý občan SR so zrakovým postihnutím (ZP) bez ohľadu na vek, ktorý je schopný čítať Braillovo písmo (BP) hmatom a písať na mechanickom písacom stroji pre nevidiacich.

## Súťažné disciplíny

1. Čítanie Braillovho písma
2. Písanie Braillovho písma na mechanickom písacom stroji pre nevidiacich
3. Písanie Braillovho písma na braillovej klávesnici mobilného telefónu
4. Korektúra textu

### 1. Čítanie Braillovho písma

1. V čítaní BP sa súťaží v dvoch kategóriách:
   * v I. kategórií súťažia ľudia so ZP, ktorí sa BP naučili na I. stupni ZŠ. V prípade, že sa do Prešporského braillovania prihlási väčší počet žiakov, bude táto kategória rozdelená a súťažiť medzi sebou budú žiaci ročníkov 1. až 4. a 5. až 9.;
   * v II. kategórií tí, ktorí sa ho naučili na II. stupni ZŠ, individuálne, v kurzoch alebo v RSZP.
2. Každý súťažiaci číta súťažný text po dobu dvoch minút. Výsledkom je počet správne prečítaných slov.
3. Súťažný text je vytlačený obojstranne na tzv. klasickom formáte braillového papiera 25x30 cm. Za obrátenie listu po dočítaní prvej strany súťažného textu sa súťažiacemu prirátava k celkovému výsledku jedno slovo.
4. Za prečítané slová sa považujú aj predložky a spojky. V záujme čistoty čítania sa za prečítané slová nepovažujú interpunkčné znamienka, znaky veľkých písmen, medzery a pod.
5. Pri nesprávne prečítanom slove sa súťažiacemu toto slovo do celkového výsledku nezapočítava a navyše sa mu odpočítava ďalšie prečítané slovo. Chybou ostáva, aj keď si súťažiaci nesprávne prečítané slovo opraví, opravené slovo je použité k odpočtu. Pri vynechaní riadku sa slová v ňom obsiahnuté súťažiacemu do celkového výsledku nezapočítavajú a navyše sa mu odpočítavajú ďalšie tri prečítané slová.
6. Každý súťažiaci číta nepoužitý výtlačok súťažného textu. Súťažiaci je pred súťažným výkonom usadený za stôl, na ktorom má pripravený súťažný text, prsty položí na prvé slovo textu. Keď súťažiaci oznámi, že je pripravený, je odštartovaný a spúšťa sa časomiera.
7. Čas merajú minimálne dvaja členovia poroty. Ďalší minimálne dvaja členovia poroty zaznamenávajú chyby súťažiaceho na kópii súťažného textu. Porota musí mať na záznam chýb pre každého súťažiaceho a porotcu samostatnú kópiu súťažného textu v čiernotlači. Komisia podľa kontrolnej kópie textu, na ktorej sú na každom riadku priebežné súčty slov, spočíta počet prečítaných slov, odráta penalizáciu, tzn. nesprávne prečítané alebo vynechané slová. Všetky údaje zaznamená do Zápisu výsledkov, z ktorého po ukončení súťaže vypracuje a podpisuje výsledkovú listinu.
8. Hranica medzi správne a chybne prečítaným slovom je veľmi tenká. Ide napr. o spoluhlásku vyslovenú ako keby s dĺžňom, nežiaduce zvuky a povzdychy. Také to hraničné chyby porotcovia často vnímajú subjektívne, preto sa občas dopracujú k rôznym počtom chýb. V takom prípade sa ich výsledky spriemerujú matematickým priemerom. Zvukové záznamy súťažných výkonov sa nevyhotovujú, ich posudzovanie by nebolo z časových dôvodov možné.

### 2. Písanie Braillovho písma na mechanickom písacom stroji

1. V písaní BP súťaž prebieha bez rozdielu kategórií.
2. Každý súťažiaci píše diktovaný text maximálne po dobu troch minút. Pokiaľ súťažiaci napíše súťažný text v kratšom čase, je jeho výkon ukončený a jeho čas zaznamenaný. V tomto prípade súťažiaci v súťažnom výkone nepokračuje, nakoľko založenie nového papiera by výrazne mohlo znehodnotiť jeho výkon.
3. Výsledkom je počet správne napísaných úderov za 1 minútu. Počet správnych úderov sa vydelí dosiahnutým časom.
4. Za každý nesprávny, chýbajúci alebo nadbytočný úder sa súťažiacemu odpočítava z celkového výsledku 5 ďalších úderov.
5. Súťažný zápis je vykonávaný na tzv. formát A4 braillového papiera, čomu je prispôsobené aj formátovanie diktovaného textu. Diktujúci oznamuje súťažiacemu koniec riadku a interpunkčné znamienka.
6. Súťažiaci na základe vlastnej voľby môže písať na obojručnom alebo pravoručnom mechanickom písacom stroji. Organizátor každého kola súťaže je povinný zabezpečiť obidva typy strojov v dobrom technickom stave pre formát papiera A4. Pokiaľ sa súťažiaci rozhodne, môže súťažiť so strojom, ktorý si sám prinesie a ktorý musí spĺňať podmienku predpísaného formátu papiera. S touto možnosťou a podmienkou musí byť vopred oboznámený.
7. Pred súťažným výkonom je súťažiaci usadený za stôl a nanečisto si môže vyskúšať stroj maximálne po dobu jednej minúty. Následne si vkladá do stroja nový čistý papier, na prvý riadok napíše svoje meno a priezvisko. Pokiaľ má súťažiaci so založením papiera problém, môže o založenie papiera požiadať rozhodcu. Keď súťažiaci oznámi, že je pripravený, je odštartovaný a spúšťa sa časomiera.
8. Súťažiaci je pred súťažným výkonom oboznámený s diktátom, čo sa môže vykonať aj predčítaním všetkým súťažiacim ešte pred začatím súťaže. Diktujúci člen komisie koordinuje tempo diktátu so súťažiacim. Pri diktáte mu oznamuje aj koniec riadku a interpunkčné znamienka. Súťažiaci môže pred vlastným súťažným výkonom požiadať o skúšobný diktát v rozsahu jednej minúty, z dôvodu nastavenia optimálneho tempa diktátu. Pre skúšobný diktát nemôže byť použitý súťažný text.
9. Čas merajú minimálne dvaja členovia poroty. Presnosť zápisu hodnotí člen poroty, ktorý dobre ovláda Bp. Komisia podľa kontrolnej kópie textu, na ktorej sú na každom riadku priebežné súčty úderov, spočíta počet napísaných úderov, odráta penalizáciu a vyráta počet úderov za minútu. Všetky údaje zaznamená do Zápisu výsledkov, z ktorého po ukončení súťaže vypracuje a podpisuje výsledkovú listinu.

### 3. Písanie Braillovho písma na braillovej klávesnici mobilného telefónu

1. V písaní BP súťaž prebieha bez rozdielu kategórií.
2. Každý súťažiaci píše diktovaný text maximálne po dobu troch minút. Pokiaľ súťažiaci napíše súťažný text v kratšom čase, je jeho výkon ukončený a jeho čas zaznamenaný.
3. Výsledkom je počet správne napísaných úderov za 1 minútu. Počet správnych úderov sa vydelí dosiahnutým časom.
4. Za každý nesprávny, chýbajúci alebo nadbytočný úder sa súťažiacemu odpočítava z celkového výsledku 5 ďalších úderov.
5. Súťažiaci píše na vlastnom mobilnom telefóne, v ktorom má nakonfigurovanú možnosť používať virtuálnu braillovú klávesnicu. Využiť môže mobilný telefón so systémom iOS aj Android. Podmienkou sú vlastné slúchadlá.
6. Pred súťažným výkonom je súťažiaci usadený za stôl, otvorí si novú e-mailovú správu a diktovaný text bude písať priamo do tela e-mailu. Keď porotcom oznámi, že je pripravený, je odštartovaný a spúšťa sa časomiera.
7. Po napísaní diktátu, alebo uplynutí stanoveného času pošle súťažiaci text na oznámenú e-mailovú adresu.
8. Súťažiaci je pred súťažným výkonom oboznámený s diktátom, čo sa môže vykonať aj predčítaním všetkým súťažiacim ešte pred začatím súťaže. Diktujúci člen komisie koordinuje tempo diktátu so súťažiacim. Pri diktáte mu oznamuje koniec riadku i interpunkčné znamienka. Súťažiaci môže pred vlastným súťažným výkonom požiadať o skúšobný diktát v rozsahu jednej minúty, z dôvodu nastavenia optimálneho tempa diktátu. Pre skúšobný diktát nemôže byť použitý súťažný text.
9. Čas merajú minimálne dvaja členovia poroty, presnosť zápisu hodnotia všetci členovia poroty. Komisia podľa kontrolnej kópie textu, na ktorej sú na každom riadku priebežné súčty úderov, spočíta počet napísaných úderov, odráta penalizáciu a vyráta počet úderov za minútu. Všetky údaje zaznamená do Zápisu výsledkov, z ktorého po ukončení súťaže vypracuje a podpisuje výsledkovú listinu.

### 4. korektúra textu

1. Súťaž je kombináciou čítania a písania BP a znalostí slovenskej gramatiky. Súťaž prebieha bez rozdielu kategórií.
2. Úlohou súťažiaceho je nájsť a zaznamenať chyby v súťažnom texte v čo najkratšom čase.
3. Súťažný text má rozsah 6 až 8 braillovských riadkov a obsahuje minimálne 3 chyby, presný počet chýb však súťažiacemu nie je vopred známy.
4. Primárnym hodnotením je správne alebo čo najlepšie vyriešenie úlohy, sekundárnym dosiahnutý čas. Najvyššie sú hodnotení súťažiaci, ktorí nájdu a zaznamenajú všetky chyby, nasledujú súťažiaci podľa počtu chýb. Pri rovnakom počte chýb rozhodujú dosiahnuté časy.
5. Časový limit pre súťažný výkon je 5 minút. Súťažiaci môže svoj výkon ukončiť pred časovým limitom oznamom „hotovo“.
6. Každý súťažiaci začína s bonifikáciou 10 bodov. Z tejto sa mu za každú neobjavenú alebo vytvorenú chybu strháva 1 bod. Dôvodom je, aby najlepšie bodové hodnotenia neboli v mínusových číslach.
7. Súťažiaci chyby zapisuje na mechanickom písacom stroji. Každú chybu zapisuje na samostatný riadok tak, že zapíše celé slovo s príslušnou chybou. Chybami sú:

* chybný znak,
* chýbajúci znak,
* nadbytočný znak,
* interpunkčné znamienko chýbajúce za slovom,
* interpunkčné znamienko chybne alebo nesprávne umiestnené za slovom,
* chýbajúci znak veľkého písmena pred slovom,
* znak veľkého písmena nesprávne umiestnený pred slovom,
* gramatická, resp. pravopisná chyba.

Chybou je aj označenie správneho textu ako chybného, ide o chyb vytvorenú súťažiacim.

Text nemôže obsahovať chybu, ktorú by korektor v praxi musel konzultovať s autorom textu, napr. nesprávna štylizácia alebo chýbajúce slovo.

1. Každý súťažiaci koriguje nepoužitý výtlačok súťažného textu.
2. Pre zápis chýb na mechanickom písacom stroji platia zásady uvedené v kapitole 2.2. body e, f, a g).
3. V tejto disciplíne môže súťažiť aj viac súťažiacich súčasne. Limitmi počtu spoločného súťaženia sú počty strojov, ktoré sú k dispozícii, dostatočný priestor pre každého súťažiaceho a schopnosť poroty spoľahlivo odmerať čas každému súťažiacemu.
4. Pokiaľ sa preukáže, že súťažiaci, ktorý už odsúťažil, oznamuje riešenia úloh súťažiacemu, ktorý má súťažný výkon pred sebou, bude v danej súťažnej disciplíne diskvalifikovaný.